送呂安禮
作者：張耒
朝代：宋

paragraphs: 呂子有奇氣，少年事詩書。
不肯衣逢掖，而隨市井儒。
白紵霜雪袍，朱纓貫金殳。
大醉必走馬，長呼挽雕弧。
興罷有餘歡，清歌倚簫竽。
春風動狂思，夜席擁妖姝。
羣兒傍笑之，謂子脫撿拘。
而我獨知子，壯茲真丈夫。
屑屑五斗米，其重無錙銖。
何爲愛瑣屑，妄自苦其軀。
子亦愛我拙，相逢每躊躇。
論詩夜齋靜，秀氣出璠璵。
遠官無與歡，見君心獨娛。
如何忽告別，决去如驚鳬。
矯矯黄鵠姿，枳棘非所居。
清明擇士日，子豈久泥塗。
送別動苦懷，乖離感羈孤。
搔首歲暮天，詩成悲有餘。